Χένρι Χάουαρντ, κόμης του Σάρεϊ

Ο Χένρι Χάουαρντ, κόμης του Σάρεϊ (αγγλικά:  Henry Howard, Earl of Surrey) (1517 – 1547) ήταν Άγγλος αριστοκράτης, πολιτικός και ποιητής. Λόγω της ισχυρής θέσης του πατέρα του, ο Χάουαρντ είχε εξέχουσα θέση στη ζωή της βασιλικής αυλής και υπηρέτησε ως στρατιωτικός στη Γαλλία και στη Σκωτία. Ήταν ένας άνθρωπος με απερίσκεπτη ιδιοσυγκρασία, που ενεπλάκη σε πολλές διαμάχες και τελικά εξόργισε τον ηλικιωμένο Ερρίκο Η'. Συνελήφθη, δικάστηκε για προδοσία και αποκεφαλίστηκε στον Πύργο του Λονδίνου, ήταν το τελευταίο γνωστό πρόσωπο που εκτελέστηκε με εντολή του βασιλιά Ερρίκου Η'.

Το όνομά του συνήθως συνδέεται με αυτό του ποιητή σερ Τόμας Ουάιατ, και οι δύο θεωρούνται πρόδρομοι της αγγλικής ποίησης κατά την Αναγέννηση, εισήγαγαν το σονέτο και άλλες ιταλικές ποιητικές φόρμες στην αγγλική λογοτεχνία και αποτέλεσαν πρότυπο για μεταγενέστερους συγγραφείς.

Βιογραφικά στοιχεία

Καταγωγή και νεανικά χρόνια 
Ο Χένρι Χάουαρντ γεννήθηκε στο Χάντσον του Χέρτφορντσαϊρ της Αγγλίας το 1517 και ήταν ο μεγαλύτερος γιος του Τόμας Χάουαρντ 3ου δούκα του Νόρφολκ και της δεύτερης συζύγου του, λαίδης Ελίζαμπεθ Στάφορντ, κόρης του Έντουαρντ Στάφορντ, 3ου δούκα του Μπάκιγχαμ.  

Έλαβε προσεκτική εκπαίδευση από τους καλύτερους δασκάλους της εποχής και από νεαρό αγόρι έκανε μεταφράσεις από τα λατινικά, ιταλικά και ισπανικά στα αγγλικά. Μεγάλωσε στο Κάστρο του Ουίνδσορ με τον Χένρι Φιτζρόι, δούκα του Ρίτσμοντ και του Σόμερσετ, νόθο γιο του Ερρίκου Η', με τον οποίο έγινε στενός φίλος και αργότερα ο Φιτζρόι παντρεύτηκε την αδερφή του Χάουαρντ, Μαίρη.  

Ήταν πρώτος ξάδερφος της Άννας Μπολέυν και της Αικατερίνης Χάουαρντ, μελλοντικών συζύγων του βασιλιά Ερρίκου Η΄. Το 1532 συνόδευσε τον βασιλιά Ερρίκο Η΄, την Άννα Μπολέυν και τον δούκα του Ρίτσμοντ στην επίσκεψή τους στη Γαλλία, όπου παρέμεινε για περισσότερο από ένα χρόνο ως μέλος της ακολουθίας του Γάλλου βασιλιά Φραγκίσκου Α' .  

Ως νεαρός, ο Χάουαρντ φυλακίστηκε επανειλημμένα για την απρεπή συμπεριφορά του: σε μια περίπτωση επειδή χτύπησε έναν αυλικό και σε άλλη επειδή γυρνούσε στους δρόμους του Λονδίνου σπάζοντας τα παράθυρα σπιτιών τη νύχτα.

Σταδιοδρομία 

Την εποχή της γέννησής του, η πολιτική καριέρα του πατέρα του βρισκόταν σε άνοδο, τροφοδοτούμενη σε μεγάλο βαθμό από την ισχυρή θέση του παππού του. Το 1521, ο πατέρας του κληρονόμησε τον τίτλο του δούκα και ο Χένρι έλαβε τον τίτλο του κόμη του Σάρεϊ. Δεδομένου ότι ο πατέρας του είχε αποφασιστική επιρροή στην αυλή του βασιλιά Ερρίκου Η' της Αγγλίας εκείνη την εποχή, ο Χάουαρντ μπόρεσε επίσης να ανέλθει γρήγορα.  

Γύρω στο 1538 ο Χάουαρντ χρίστηκε ιππότης και το 1541 έγινε δεκτός στο Τάγμα της Περικνημίδας. Έλαβε μέρος στους πολέμους του Ερρίκου Η' στη Γαλλία και στη Σκωτία ως αντιστράτηγος στη θάλασσα και τη στεριά. Το 1543 έλαβε το αξίωμα του επιτρόπου στο Δουκάτο του Λάνκαστερ. Το 1545 διορίστηκε κυβερνήτης των τότε κατεχόμενων από τους Άγγλους φρουρίων των πόλεων Γκιν και Βουλώνη στη Γαλλία.   

Ο Χάουαρντ έχει περιγραφεί ως ένας «απερίσκεπτος και αλαζονικός άντρας». Είχε επίσης μεγάλη ευφυΐα και ήταν ένας από τους πιο αξιόλογους άνδρες της εποχής του.

Οικογένεια - Θρήσκευμα 
Το 1532 παντρεύτηκε τη λαίδη Φράνσις ντε Βερ (περίπου 1517–1577), κόρη του Τζον ντε Βερ, 15ου κόμη της Οξφόρδης με την οποία απέκτησε πέντε παιδιά. Θρησκευτικά, ο Χένρι Χάουαρντ ήταν Ρωμαιοκαθολικός όπως και ο πατέρας του, και εκπαιδεύτηκε και μεγάλωσε στην παραδοσιακή θρησκεία της οικογένειας. Οι Χάουαρντ παρέμειναν πιστοί στον Καθολικισμό κατά τη διάρκεια της Αγγλικής Μεταρρύθμισης και μία από τις αιτίες της πτώσης τους ήταν ο καθολικισμός τους. Χρόνια αργότερα, ο μεγαλύτερος γιος του Τόμας Χάουαρντ έχασε την εύνοια της Ελισάβετ Α' και εκτελέστηκε επειδή συνωμότησε εναντίον της με σκοπό να την αντικαταστήσει με τη Μαρία της Σκωτίας και έτσι να αποκαταστήσει τον Καθολικισμό στην Αγγλία.

Σύλληψη και εκτέλεση 
Κατά τα τελευταία χρόνια της βασιλείας του Ερρίκου Η΄, η οικογένεια Σύμουρ και η τελευταία σύζυγος του βασιλιά, Κάθριν Παρ, υποστηρικτές του Προτεσταντισμού, κέρδισαν περισσότερη δύναμη και επιρροή, ενώ οι Χάουαρντ, που ήταν Καθολικοί, έμειναν πολιτικά απομονωμένοι.

Το 1546 οι Χάουαρντ, πατέρας και γιος, κατηγορήθηκαν άδικα για προδοσία και συνελήφθησαν. Η κατηγορία ήταν ότι σχεδίαζαν να αναλάβουν την κηδεμονία του πρίγκιπα Εδουάρδου ΣΤ΄ μετά το θάνατο του Ερρίκου Η' με σκοπό να τον δολοφονήσουν και να γίνουν οι ίδιοι βασιλιάδες της Αγγλίας, καθώς ήταν απόγονοι του Οίκου των Πλανταγενετών. Το θέμα οξύνθηκε επειδή ο Χάουαρντ συμπεριέλαβε στο προσωπικό του οικόσημο το οικόσημο του Εδουάρδου του Εξομολογητή, το οποίο θεωρούνταν προνόμιο που τη χρήση του είχε «μόνο ο βασιλιάς αυτού του βασιλείου». Αυτό χρησίμευσε ως απόδειξη για τον ισχυρισμό της συκοφάντησής του, αν και σε έναν από τους προγόνους του Χάουαρντ είχε επιτραπεί γραπτώς η χρήση του οικόσημου το 1473. Παρόλα αυτά, πατέρας και γιος καταδικάστηκαν σε θάνατο για προδοσία. Στις 19 Ιανουαρίου 1547, ο Χάουαρντ αποκεφαλίστηκε σε ηλικία 30 ετών. Ο πατέρας του θα είχε την ίδια μοίρα στις 28 Ιανουαρίου 1547, αλλά ο Ερρίκος Η' πέθανε εκείνη την ημέρα και ο διάδοχός του Εδουάρδος ΣΤ' μετέτρεψε τη θανατική ποινή σε φυλάκιση.

Λογοτεχνική δραστηριότητα και κληρονομιά 
Υπήρξε ένας από τους προδρόμους της αγγλικής ποίησης κατά την Αναγέννηση. Μαζί με τον φίλο του σερ Τόμας Ουάιατ, είναι γνωστοί ως «πατέρες του αγγλικού σονέτου», ήταν οι πρώτοι Άγγλοι ποιητές που έγραψαν σονέτα, αποτελώντας πρότυπο για μεταγενέστερους συγγραφείς. Με τη μετάφραση του δεύτερου και τέταρτου βιβλίου της Αινειάδας του Βιργίλιου, ο Χάουαρντ εισήγαγε επίσης στην αγγλική ποίηση τον κενό στίχο (ιαμβικό πεντάμετρο χωρίς ομοιοκαταληξία), που αργότερα χρησιμοποιήθηκε τόσο στο έπος όσο και στο δράμα και τη λυρική ποίηση, μεταξύ άλλων από τους Τόμας Κιντ, Κρίστοφερ Μάρλοου, Ουίλιαμ Σαίξπηρ, Τζον Μίλτον, Άλφρεντ Τένυσον, Ρόμπερτ Μπράουνινγκ και Μάθιου Άρνολντ.

Τα ποιήματα του Χάουαρντ δημοσιεύθηκαν μετά τον θάνατό του το 1557 μαζί με αυτά του Τόμας Ουάιατ. Την ίδια εποχή κυκλοφόρησε και η μετάφρασή του της Αινειάδας του Βιργίλιου.

Στην τηλεοπτική σειρά Οι Τυδώρ, που προβλήθηκε στην Αγγλία από το 2007 έως το 2010, τον ρόλο του Χάουαρντ υποδύθηκε ο ηθοποιός Ντέιβιντ Ο'Χάρα.

Παραπομπές 
 

Άγγλοι ποιητές